Document ID: 32005D0771

32005D0771
L 291/38
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 3 ноември 2005 година
за изменение на Решение 93/195/ЕИО относно ветеринарно-санитарните условия и ветеринарното сертифициране при повторното въвеждане на регистрирани коне за надбягвания, спортни състезания и културни прояви след временен износ
(нотифицирано под номер C(2005) 4186)
(текст от значение за ЕИП)
(2005/771/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/426/ЕИО на Съвета от 26 юни 1990 г. относно ветеринарно-санитарните условия, регулиращи движението и вноса от трети страни на еднокопитни животни (1), и по-специално член 19, ii) от нея,
като има предвид, че:
(1)
В съответствие с общите правила, установени в приложение II към Решение 93/195/ЕИО на Комисията (2), повторното въвеждане на регистрирани коне за надбягвания, спортни състезания и културни прояви след временен износ се свежда до коне, приети най-малко за 30 дни в някоя от третите страни, включени в същата група в приложение I към въпросното решение.
(2)
Регистрирани коне, участващи в Олимпийските игри, в пробни състезания за последните и в Параолимпийските игри, ще подлежат на ветеринарен контрол от страна на компетентните органи на третата страна домакин и на органа организатор, Международната федерация по конен спорт (МФКС).
(3)
Предвид степента на ветеринарния контрол и факта, че въпросните коне се държат отделно от животни с по-нисък здравен статус, срокът на временния износ следва да бъде удължен до не повече от 90 дни, като следва да бъдат съответно определени ветеринарномедицинските условия и ветеринарната сертификация за повторното въвеждане на регистрирани коне след временен износ за участие в конни мероприятия за Олимпийските игри, включително пробните състезания, и в Параолимпийските игри.
(4)
Решение 93/195/ЕИО следва съответно да бъде изменено.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 93/195/ЕИО се изменя, както следва:
1.
В член 1 се добавя следното тире:
„-
са взели участие в конни мероприятия за Олимпийските игри, включително пробните състезания, или в Параолимпийските игри и отговарят на изискванията, определени във здравния сертификат, установен в приложение IХ към настоящото решение.“
2.
Текстът на приложението към настоящото решение се добавя като приложение IХ.
Член 2
Адресати на настоящото решение са държавите-членки.
Съставено в Брюксел на 3 ноември 2005 година.

Labels: 0
3
6